Maafisa wa KWS wadaiwa kuibia watoa mahari
Language: Swahili | Genre: News

Maafisa wa KWS wadaiwa kuibia watoa mahari 
Maafisa wanne wa ulinzi katika Shirika la Kuhifadhi Wanyamapori (KWS) walikamatwa kwa madai ya kupora familia iliyokuwa imetoka kulipa mahari. 
Kwa mujibu wa Idara ya Kuchunguza Uhalifu (DCI), wanne hao ambao huhudumu katika kituo cha KWS Baawa, Kaunti ya Samburu walitiwa ndani ljumaa kufuatia kisa hicho cha Desemba 26. 
Taarifa kutoka kwa DCI ilisema kwamba waathiriwa walikuwa wakirejea nyumbani kutoka eneo la Lodogojek wakati waliposimamishwa na maafisa hao waliokuwa na bunduki na gari la KWS. 
"Waliwapora Sh9,500 na bidhaa nyingine za kibinafsi," ikasema taarifa hiyo. 
Waathiriwa walipiga ripoti kwa polisi ndipo baadaye wakatambua maafisa hao wanne ambao walikuwa wametorokea kituo chao. 
Waliokamatwa ni James Lamata. Brian Kiplangat, Dad Said na Peter Kirui. 
"Wote wako kizuizini wakisubiri kushtakiwa kwa wizi wa kimabavu." akasema DCI.